<classify> SERIKALI imebaini asilimia 88.6 ya waajiri ambao ni wamiliki wa vyombo vya usafi rishaji, hawatekelezi kikamilifu Sheria ya Kazi ikiwemo kutowapa kabisa madereva mikataba ya ajira na likizo ya mwaka. Pia, imebainika waajiri hao wamekuwa wakiwafanyisha kazi madereva kwa saa nyingi zaidi na kutowasajili kwenye mifuko ya hifadhi ya jamii. Hayo yamebainishwa na Waziri wa Nchi, Ofisi ya Waziri Mkuu, Sera, Bunge, Kazi, Vijana, Ajira na Wenye Ulemavu, Jenista Mhagama wakati wa kikao cha mashauriano kati ya ofisi yake na viongozi wa vyama vya wafanyakazi, madereva na wamiliki wa vyombo vya usafirishaji. Alisema katika kushughulikia malalamiko kutoka kwa wafanyakazi wa sekta ya usafirishaji madereva za kunyimwa haki zao za msingi na waajiri wao, serikali ilifanya ukaguzi maalumu uliolenga kubaini hali halisi ya utekelezaji wa Sheria ya Ajira na Mahusiano Kazini.Mhagama alisema uchunguzi huo, uliofanyika kati ya Julai 15 hadi Agosti 26 mwaka huu, kwa kukagua kampuni au wamiliki wa vyombo vya usfirishaji 787 kutoka mikoa 24, ulibaini kuwa kati ya waliokaguliwa, ni waajiri 90 tu waliotekeleza kikamilifu sheria ya kazi. Uchunguzi ulilenga kukagua kama madereva wana mikataba ya ajira, kukagua viwango vya mishahara kwa kulinganisha na Agizo la Serikali Namba 196 kuhusu mishahara ya sekta binafsi la mwaka 2013. Pia tulikagua kama madereva wamesajiliwa katika mifuko ya hifadhi ya jamii na kupokea malalamiko ya madereva kuhusu masuala ya saa za kazi na mambo mengine ya ajira, alisema. Jenista alisema kuwa, Ukaguzi umebaini kuwa hali ya utekelezaji wa sheria za kazi na kanuni zake katika sekta ya usafirishaji si ya kuridhisha, hii imechangiwa kwa kiasi kikubwa na uelewa mdogo wa sheria za kazi miongoni mwa waajiri na wafanyakazi na hivyo kusababisha kuwepo kwa malalamiko na migogogoro ya mara kwa mara. Kutokana na ukaguzi huo, serikali na vyama vya wafanyakazi madereva na waajiri walikutana juzi katika kikoa kilichochukua takribani saa sita na kufikia maazimio yaliyosainiwa na pande zote tayari kwa ajili ya utekelezaji. Akisoma maagizo ya kikao hicho, Jenista alisema Mkataba wa Ajira ulioboreshwa uanze kutumika na waajiri wote wawapatie madereva wao mkataba huo. Mwaka 2017, serikali ilitoa maagizo ya madereva kupewa mikataba wa ajira ulioboreshwa, lakini utekelezaji wake haukuwa mzuri, kwa hiyo sasa ni lazima waajiri kutekeleza hili, alisema na kuongeza kuwa pia wameazimia Kanuni zinazoandaliwa na Wizara ya Uchukuzi, zitengeneze mazingira yatakayoruhusu Sheria za Kazi kutekelezwa na waajiri. Pia wameazimia kutolewa kwa elimu ya Sheria ya Kazi itolewe kwa vyama vya wamiliki wa vyombo vya usafirishaji na vyama vya madereva. Tunatakiwa kuanza kutoa upya elimu ya sheria za kazi kwa waajiri na waajiriwa katika sekta hii na itolewe kwa nguvu zote.Maazimio mengine ni kuwa Ofisi ya Waziri Mkuu ambayo mimi nasimamia kuendela kusimamia kikamilifu Tume ya Usuluhishi na Uamuzi ili iweze kutekeleza majukumu yake kwa weledi, alisema. Alisema pia wameazimia vyama vya wafanyakazi na waajiri, wapewe nakala ya taarifa ya ukaguzi uliofanyika Julai hadi Agosti 2019 ili viweze kujadilianna na wanachama wao na kutoa mapendekezo ya namna ya kutatua changamoto. Alisema kikao hicho kimeazimia kuendelea kuheshimu na kuthamini utu na heshima ya mtu kati ya madereva na waajiri na wameazimia kufanyika kwa kikao kitakachojumuisha wizara zote zinazogusa sekta ya usafirishaji na madereva.  <topic>: KITAIFA 